Predsjednik Bush u četvrtak se obraća naciji govorom o Iraku
Očekuje se da će predsjednik Bush objaviti plan za povlačenje 30 tisuća američkih vojnika iz Iraka do sredine sljedeće godine
Predsjednik Bush obratit će se naciji u četvrtak kad će govoriti o svojoj strategiji u Iraku. Premda se ne znaju pojedinosti predsjednikovog govora, prema nekim izvješćima očekuje se da će predsjednik Bush objaviti plan za smanjenje broja vojnika u Iraku. Američki general David Petraeus jučer je izjavio pred senatskim odborom da bi 30 tisuća američkih vojnika u Iraku – koji su razmješteni kao pojačanje ranije ove godine – moglo biti povučeno do sredine slijedeće godine. Petraeus je izjavio da su američka pojačanja dovela do smanjenja razine nasilja u Iraku. General Petraus i američki veleposlanik u Iraku, Ryan Crocker, izjasnili su se protiv preranog povlačenja američkih snaga iz Iraka. Duga politička debata oko rata u Iraku vjerojatno će se dodatno zakomplicirati nakon kongresnog svjedočenja dvojice vodećih američkih dužnosnika u Iraku, veleposlanika Ryana Crockera i glavnog vojnog zapovjednika, generala Davida Petraeusa. General Petraeus i ambasador Crocker predstavili su zakonodavcima izvješće o aktualnim prilikama u Iraku. Petraeus je ustvrdio da vojna strategija, koja uključuje razmještanje dodatnih američkih snaga na terenu, daje rezultata te da su Iračani sada u poziciji da se okoriste poboljšanim sigurnosnim prilikama. No na političkom frontu situacija je znatno nesigurnija i, u nekim slučajevima, pesimistična. Veleposlanik Crocker ipak poziva američke zakonodavce da Iračanima daju više vremena. Većina republikanaca pozdravila je pozitivne procjene učinka najnovije vojne strategije u Iraku. To naročito važi za one koji su podržavali politiku Bushove administracije u Iraku čak i usprkos padu podrške američke javnosti za rat u posljednje dvije godine. Jedan od njih je republikanski senator iz Arizone, John McCain, koji se nadmeće za predsjedničku nominaciju Republikanske stranke. Demokrati, s druge strane, dvoje da su irački politički čelnici ozbiljni po pitanju političkog pomirenja čak i nakon poboljšanja sigurnosnih prilika u zemlji. Barack Obama demokratski je senator iz Illinoisa i pretendent na predsjedničku nominaciju Demokratske stranke. Nedavna istraživanja javnosti i dalje ukazuju na nezadovoljstvo Amerikanaca prilikama u Iraku neovisno o manjoj razini nasilja. Većina Amerikanca i dalje vjeruje da je invazija bila pogreška, a 60 posto sudionika jedne ankete vjeruje da bi trebalo odrediti datum povlačenja američkih vojnika. Nešto bolja situacija u Iraku možda će zadržati više republikanaca u Kongresu na strani predsjednika Busha po pitanju rata. Profesor John Mueller stručnjak je za rat i javno mnijenje pri državnom sveučilištu Ohioa. No Mueller također ne vjeruje da će uskoro doći do bilo kakve promjene raspoloženja američke javnosti po pitanju rata. Miješano izvješće o Iraku moglo bi produbiti političke podjele među demokratima. Stuart Rothenberg, neovisni je politički analitičar. Politički stručnjaci kažu da će demokratima sada biti teško prekinuti dotok sredstava za rat u Iraku ili navesti Kongres da odredi rokove za povlačenje vojnika. No analitičari očekuju postupno skretanje političke debate o Iraku, dalje od Kongresa, a više u kampanje kandidata za Bijelu kuću 2008. godine gdje, prema anketama, demokrati trenutno imaju prednost pred republikancima.